Foilsiú an doiciméid aonair dá dtagraítear in Airteagal 94(1), pointe (d), de Rialachán (AE) Uimh. 1308/2013 ó Pharlaimint na hEorpa agus ón gComhairle agus na tagartha d’fhoilsiú na sonraíochta táirge le haghaidh ainm in earnáil an fhíona

(2023/C 43/03)

Leis an bhfoilsiú seo, tugtar an ceart cur i gcoinne an iarratais de bhun Airteagal 98 de Rialachán (AE) Uimh. 1308/2013 ó Pharlaimint na hEorpa agus ón gComhairle (1) laistigh de 2 mhí ó dháta an fhoilsithe seo.

DOICIMÉAD AONAIR

“Canelli”

PDO-IT-02810

Dáta an iarratais: 9.11.2021

1. Ainm le clárú

Canelli

2. Cineál an táisc gheografaigh

STFC - Sonrúchán Tionscnaimh faoi Chosaint

3. Catagóirí na dtáirgí fíniúna

1. Fíon

4. Tuairisc ar an bhfíon/ar na fíonnta

“Canelli”

Dath: idir tuíbhuí éadrom agus buí tréan, le lorg fann air a bhíonn idir scothghlas agus ór geal.

Dea-bholadh: sain-dea-bholadh musc-chaor, cumhra, i dteannta mionbholaithe a gcuireann cuid de na focail seo a leanas síos orthu: bláthach, is é sin bláthanna fiáine agus acáise; torthaí, is é sin aibreoga, péitseoga, úlla renetta; ruainníní citris agus meala, dea-bholadh plandaí úra ó am go chéile.

Blas: milis, aigéadacht atá úr agus measartha láidir, iarbhlas fíneálta le dea-bholadh musc-chaor, é bríomhar ó am go chéile.

Neart alcóil iomlán íosta de réir toirte: 12,00 %, dá mbíonn neart alcóil iarbhír idir 4,5 % agus 6,50 %.

Aigéadacht iomlán íosta: 4,5 g/l.

Eastóscán íosta saor ó shiúcra: 16,0 g/l.

Nuair a scaoiltear “Canelli” (STFC) lena thomhailt, is fíon é a scaoileann dé-ocsaíd charbóin díorthaithe go heisiach ó choipeadh, nuair a osclaítear an coimeádán; ag a bhfuil brú barrachais nach mó ná 2,5 bar nuair a choinnítear ag teocht 20 °C i gcoimeádáin dhúnta é.

Aon áit ina bhfágtar an luach bán sa tábla thíos, is amhlaidh a chomhlíonann na fíonta na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iarbhír íosta (% de réir toirte) Aigéadacht iomlán íosta 4,5 gram in aghaidh an lítir, a shloinntear mar aigéad tartarach Aigéadacht luaineach uasta (ina milleachoibhéisí in aghaidh an lítir) Iomlán uasta dé-ocsaíde sulfair (ina mhilleagraim in aghaidh an lítir)

“Canelli” agus an téarma riserva ag gabháil leis

Dath: idir tuíbhuí agus órbhuí geal tréan tar éis an aibithe agus an aoisithe.

Dea-bholadh: casta, sain-dea-bholadh chineál fíniúna na musc-chaor, i dteannta mionbholaithe a gcuireann cuid de na focail seo a leanas síos orthu: péitseoga; citreas; mionbholaithe plandaí balsamacha de dhéine éagsúil amhail sáiste, lus na meala líomóide agus tím.

Uaireanta, tar éis an aoisithe i mbuidéil, is féidir na mionbholaithe seo a leanas a bhrath: torthaí criostalaithe, peitreal agus spíosraí milse amhail cróch.

Blas: sain-iarbhlas milis cumhra, blasta, i dteannta aigéadacht a gcoinníonn an mhilseacht cothrom í; é bríomhar ó am go chéile.

Neart alcóil iomlán íosta de réir toirte: 12,00 %, dá mbíonn neart alcóil iarbhír idir 4,50 % agus 6,50 %.

Aigéadacht iomlán íosta: 4,5 g/l.

Eastóscán íosta saor ó shiúcra: 16,0 g/l.

Nuair a scaoiltear “Canelli” (STFC) lena thomhailt, is fíon é a scaoileann dé-ocsaíd charbóin díorthaithe go heisiach ó choipeadh, nuair a osclaítear an coimeádán; ag a bhfuil brú barrachais nach mó ná 2,5 bar nuair a choinnítear ag teocht 20 °C i gcoimeádáin dhúnta é.

Aon áit ina bhfágtar an luach bán sa tábla thíos, is amhlaidh a chomhlíonann na fíonta na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iarbhír íosta (% de réir toirte) Aigéadacht iomlán íosta 4,5 gram in aghaidh an lítir, a shloinntear mar aigéad tartarach Aigéadacht luaineach uasta (ina milleachoibhéisí in aghaidh an lítir) Iomlán uasta dé-ocsaíde sulfair (ina mhilleagraim in aghaidh an lítir)

5. Cleachtais fhíon eolaíocha

a. Cleachtais fhíoneolaíocha fhíor-riachtanacha —

b. Táirgeacht uasta “Canelli” agus an téarma riserva ag gabháil leis freisin 9 500 cileagram fíonchaor in aghaidh an heicteáir “Canelli” lena sonraítear an fíonghort [vigna] agus “Canelli” lena sonraítear an fíonghort agus lena ngabhann an téarma riserva 8 500 cileagram fíonchaor in aghaidh an heicteáir

6. Limistéar geografach críochaithe

Críoch na mbardas a liostaítear thíos atá i limistéar táirgeachta na bhfíonchaor atá oiriúnach chun fíonta “Canelli” (STFC) a dhéanamh.

Cúige Asti: críoch iomlán bhardais Calamandrana, Calosso, Canelli, Cassinasco, Coazzolo, agus cuid de chríoch bhardais Bubbio, Castagnole Lanze, Costigliole d’Asti, Loazzolo, Moasca agus San Marzano Oliveto.

I gcás na mbardas deireanach sin, déantar an chríoch a chríochú mar a leanas:

Bubbio agus Loazzolo: an chuid den chríoch ar bhruach clé Abhainn Bormida;

Castagnole Lanze: an limistéar atá suite ar bhruach deas shruth Tinella;

Costigliole d’Asti: an chuid den chríoch atá suite ar bhruach deas shruth Tinella chomh fada le gráig Boglietto, agus uaidh sin go dtí go dtrasnaítear an SP [bóthar cúigeach] 23A, agus críoch ghráigeanna Burio agus Bionzo a chríochaítear leis an áit a dtrasnaíonn an SP 23A, an SP 23 agus an SP 59 a chéile;

Moasca: limistéar beag sa chuid theas de chríoch an bhardais atá taobh le Calosso, Canelli agus San Marzano Oliveto. Ritheann an teorainn soir, feadh an SP 41/A chomh fada le Regione Cascine. Ó Regione Cascine go Réigiún Annunziata (SP 6) trí Regione Radice. Ó Regione Annunziata go Moasca feadh an SP 109 agus an SP 41/A. Ó shráidbhaile Moasca, an bealach i dtreo Regione Chierina agus síos an gleann go dtí an acomhal le haghaidh Regione San Colombano;

San Marzano Oliveto: ní áirítear an limistéar i dtuaisceart an bhardais atá taobh le Castelnuovo Calcea agus Nizza Monferrato. Ritheann an teorainn soir, ag dul ó dheas ó Moasca, ón acomhal le Regione San Colombano i dtreo Chierina, chomh fada leis an SP 50. Ag an acomhal leis an SP 50, téann sé soir i dtreo San Marzano Oliveto, feadh an SP 50 chomh fada leis an gcasadh le haghaidh Regione Italiana. Ón gcasadh le haghaidh Regione Italiana, ritheann sé chomh fada le hEaglais San Antonio. Ó Eaglais San Antonio, tagann sé anuas aniar aneas i dtreo an SP 50. Agus é ar an SP 50, téann sé soir ó thuaidh chomh fada le hEaglais Nostra Signora Annunziata ar an Regione Corte. Ó Eaglais Nostra Signora Annunziata ritheann sé soir i dtreo Calamandrana chomh fada leis an gcasadh le haghaidh Strada Piazzaro [bóthar] áit a sroicheann sé teorainn bhardas Calamandrana.

Cúige Cuneo: críoch iomlán bhardais Castiglione Tinella agus S. Stefano Belbo, agus cuid de chríocha Cossano Belbo, Neive, Neviglie agus Mango.

I gcás na mbardas deireanach sin, déantar an chríoch a chríochú mar a leanas:

Cossano Belbo: an chuid den chríoch ar bhruach clé Abhainn Belbo;

Neive: an chuid den chríoch ar bhruach deas shruth Tinella;

Neviglie: an chuid den chríoch ar an taobh deas de shruth Tinella;

Mango: an chuid den chríoch atá ar an taobh ó thuaidh den SP 270 chomh fada leis an acomhal leis an SP 265, agus ritheann sé ansin feadh an SP 265 chomh fada leis an acomhal leis an SP 200, sula ritheann sé ó thuaidh ar an SP 200 go dtí an teorainn le Neviglie.

7. Príomhchineál(acha) fíonchaor

Moscato Bianco B – Moscato

8. Tuairisc ar an nasc/ar na naisc

8.1. Mionsonraí an limistéir gheografaigh

Áirítear i limistéar táirgeachta “Canelli” (STFC) 17 mbardas i gcúigí Asti agus Cuneo. Is limistéar é inar traidisiún cultúrtha ársa stairiúil é saothrú chineál fíniúna Moscato Bianco agus táirgeadh fhíon “Moscato”.

Saintréithe ithreach an limistéir táirgeachta

Tá limistéar táirgeachta fhíonta “Canelli” (STFC) suite ar stráice den cheantar cnocach ar theorainn chúigí Asti agus Cuneo. Tá an limistéar suite idir Abhainn Tanaro agus Abhainn Bormida, i ngleann shruth Belbo, idir 165 agus 500 méadar os cionn leibhéal na mara. Is raon cnoc ar an teorainn idir Langhe agus Monferrato é, áit inar saor ó charraigeacha í an ithir, ar de thionscnamh dríodair muirí í–. Marla gainmheach, marla agus cré, agus fosuithe aolchloiche, iad ar bheagán ábhair orgánaigh, a théann siar go dtí Imchuach Treasach Phíodmant.

Laistigh den limistéar sin, is féidir cur síos a dhéanamh ar na hithreacha trí dhealú a dhéanamh idir dhá chrios de réir airde agus bhunús na hithreach, mar a léirítear ar léarscáil ithreach Réigiún Phíodmant:

— críoch i mbardais Neive, Coazzolo, Castiglione Tinella, Calosso, Costigliole d’Asti, Moasca, San Marzano Oliveto, agus Calamandrana, atá idir 150 agus 400 méadar os cionn leibhéal na mara ina bhfuil ithreacha marlacha créúla ar fhánaí réidhe;

— críoch i mbardais Neviglie, Mango, Cossano, Camo, Santo Stefano Belbo, Loazzolo, Cassinasco agus Canelli, atá 180 agus 600 méadar os cionn leibhéal na mara ina bhfuil ithreacha marlacha créúla, ina sraitheanna, an-ghéar.

Saintréithe aeráide an limistéir táirgeachta

Faightear an aeráid chéanna ar fud Ghleann na Pó (aeráid mheasartha ilchríochach); bíonn sé an-te an-bhrothallach i rith an tsamhraidh agus an-fhuar le roinnt sneachta i rith an gheimhridh. Titeann an chuid is mó den bháisteach san earrach agus san fhómhar. Tá sé gann agus faoi bhun an mheáin náisiúnta. Is iad fíniúnacha an barr is mó sa cheantar. Is é Moscato Bianco an cineál fíniúna is mó a shaothraítear. Comhartha sóirt de chuid an limistéir táirgeachta is ea suim na dteochtaí gníomhacha os cionn 10 °C (suim na dteochtaí 10) atá coibhéiseach le 2 200 lá céime, ina bhfuil báisteach bhliantúil atá coibhéiseach le 900 mm atá roinnte thar 120 lá báistí in aghaidh na bliana. Meastar gur aeráid mheasartha í sin i gcomhthéacs Ghleann na Pó. Is tírdhreach droimneach é ina bhfuil barr na gcnoc idir 300 agus 500 méadar os cionn leibhéal na mara. Dá thoradh sin, bíonn an ceantar dea-aeráilte agus sileann an t-uisce breise den talamh. Is lú an bhogthaise choibhneasta ná mar atá in áiteanna ar airde níos ísle. Is mar gheall ar an meascán de thírdhreach agus aeráid is féidir le fíonchaora Moscato Bianco a aibiú i gceart.

8.2. Tréithe agus saintréithe an táirge arb í an timpeallacht gheografach is bun leo den chuid is mó nó go hiomlán

I limistéar táirgeachta fhíonta “Canelli” (STFC), imríonn na coinníollacha ithreach agus aeráide tionchar ar fhorbairt na bhfíniúnacha, go háirithe le linn an bhláthaithe agus an fhómhair, agus ar fhorbairt na ngalar freisin, go háirithe coincleach phúdrach.

Go sonrach, is mór an athraitheacht teochta laethúil san áit, rud a theastaíonn chun go bhforbraítear castacht an dea-bholaidh, ar saintréith fhiseolaíoch de chuid Moscato Bianco í. Bíonn rath ar an gcineál fíniúna sin i miocraeráid na gcnoc thart timpeall Canelli. Tá staidéir déanta ag Ollscoil Torino agus Réigiún Phíodmant maidir le “Saintréithe, forbairt agus éagsúlú tháirgí Moscato ina limistéar táirgeachta ”. Sna staidéir sin léiríodh an bealach ina n-imríonn airde agus deisiúr tionchar ar fhorbairt siúcraí, ar leibhéil aigéadachta (go háirithe aigéad malach) agus ar chumhránaic (lionaló-ól saor).

Is de thionscnamh Imchuach Treasach Phíodmant iad na hithreacha, agus dá bharr sin, is ithreacha de chineál dríodrach muirí iad ina bhfuil marla cailcreach srathaithe liath. Is deacair iad a shaothrú agus ní leor an torthúlacht iontu chun gránaigh a fhás, rud a chinntíonn brí chuí na bhfíniúnacha agus, le linn na tréimhse roimh an bhfómhar, rud a chuireann feabhas ar chastacht na gcomhdhúl aramatach (teirpéiní), ar saintréith de chuid Moscato Bianco iad. Níorbh fhéidir sin le hithreacha créúla arbh éard a dtiocfadh astu, ina ionad sin, fíonchaora nach bhfuil dea-bholadh chomh mín céanna acu.

Bíonn na saintréithe seo a leanas i bhfíonta “Canelli” (STFC) i gCatagóir 1 (Fíon) de bharr na ngnéithe a dtugtar tuairisc orthu thuas.

— Dath: idir tuíbhuí éadrom, uaireanta le lorg fann scothghlas, agus órbhuí geal tréan tar éis an aibithe agus an aoisithe;

— Dea-bholadh: sain-dea-bholadh na musc-chaor, cumhra, i dteannta mionbholaithe bláthacha a d’fhéadfadh tiontú ó bhláthanna fiáine agus acáise ina mionbholaithe torthaí amhail aibreoga, péitseoga úlla renetta le ruainníní citris agus meala, agus ruainníní plandaí úra ó am go chéile;

— tarlaíonn sé go mbíonn mionbholaithe torthaí ar an leagan riserva freisin, is é sin péitseoga agus citreas; mionbholaithe plandaí balsamacha de dhéine éagsúil amhail sáiste, lus na meala líomóide agus tím; uaireanta, tar éis an aoisithe, is féidir na mionbholaithe seo a leanas a bhrath: torthaí criostalaithe, peitreal agus spíosraí milse amhail cróch.

— Blas: iarbhlas milis cumhra ar saintréith de mhusc-chaora é, é blasta, i dteannta aigéadacht a gcoinníonn an mhilseacht cothrom í; é bríomhar ó am go chéile;

— is é 12.00 % an neart alcóil iomlán íosta de réir toirte, ach bíonn an neart alcóil iarbhír idir 4.50 % agus 6.50 %;

— dea-aigéadacht iomlán íosta, is é sin 4.5 g/l, rud atá ina chuidiú chun cion an tsiúcra a choinneáil cothrom;

— Eastóscán íosta saor ó shiúcra: 16.0 g/l

Nuair a scaoiltear “Canelli” (STFC) lena thomhailt, is fíon é a scaoileann dé-ocsaíd charbóin díorthaithe go heisiach ó choipeadh, nuair a osclaítear an coimeádán; ag a bhfuil brú barrachais nach mó ná 2.5 bar nuair a choinnítear ag teocht 20 °C i gcoimeádáin dhúnta é.

8.3. Tosca daonna

Tá ról lárnach ag tosca daonna i dtimpeallacht gheografach “Canelli” (STFC). Go deimhin, ó dheireadh an 19ú haois i leith, tá na teicnící speisialta a bhaineann le fíonta a dhéanamh as fíonchaora Moscato Bianco á mionchoigeartú ag glúnta éagsúla táirgeoirí.

I dtéarmaí talmhaíochta, i limistéar táirgeachta fhíonta “Canelli” (STFC), is iondúil gur prúnáil Guyot a dhéantar ar chineál fíniúna Moscato Bianco. Is córas prúnála measctha é sin arb éard atá i gceist leis cána ionaid idir 8 agus 10 mbachlóg agus spor amháin. Roghnaíodh an cineál prúnála sin chun ardcháilíocht a bhaint amach in ithreacha bochta. Is é fad an chána an príomhbhealach chun rialú a dhéanamh ar an táirgeadh agus, dá bhrí sin, ar cháilíocht na bhfíonchaor. Is é an treilísiú lena ndéantar suiteáil ingearach ar na péacáin an t-aon mhodh treoraithe amháin atá ann. Bíonn an t-achar idir na sreanga treoraithe sa raon idir 2.5 méadar sna limistéir inar féidir an meicniú, agus 1.8 méadar sna limistéir ina saothraítear na fíniúnacha de láimh. Ní mó ná 1 mhéadar riamh an spás idir fíniúnacha aonair. Is de réir fhíor na talún a dhéantar na fíniúnacha a threorú den chuid is mó. Is beag an meicniú is féidir a dhéanamh agus bíonn gá le roinnt obair láimhe chun na fíniúnacha a shaothrú.

Sa lá atá inniu ann, de bharr an tsaineolais atá ar fáil ar fud limistéar “Canelli” (STFC), is féidir an neart alcóil iarbhír a rialú ar bhealach éifeachtach trí úsáid a bhaint as an modh lena gcuirtear isteach ar an gcoipeadh trí theochtaí ísle i gcomhar le teicnící fisiceacha. Bíonn trí phríomhiarmhairt leis sin:

— leibhéal an tsiúcra sa táirge deiridh a choinneáil ar bun;

— barrachas beag brú a chruthú arb é is cúis le beocht agus le cúr mín an táirge;

— sain-dea-bholaithe fhíonchaora Moscato Bianco a chaomhnú ar láidre arís iad i limistéar “Canelli” mar gheall ar struchtúr na hithreach.

De réir na tuisceana atá ann faoi láthair, is léir gurbh iad na roghanna talmhaíochta agus fíoneolaíochta a rinneadh roimhe seo na roghanna is éifeachtaí chun gnéithe dhea-bholadh chineál fíniúna Moscato Bianco a fhorbairt, cineál fíniúna a shaothraítear i limistéar táirgeachta “Canelli”.

Léiríodh go soiléir saintréithe sonracha agus cáilíocht na bhfíonta a thagann as limistéar táirgeachta “Canelli” le linn ócáidí blaiste le roinnt blianta anuas, ina léirítear í gcónaí a bhlasanna, is cuma líon na mblianta aibithe, atá comhsheasmhach le saintréithe na bliana fíona, lena nochtar cothromaíocht fhoirfe agus idirghníomhú idir aigéadacht agus milseacht atá le moladh, struchtúr mór agus déine an bhlais a chothaíonn iarbhlas fada.

In anailísí orgánaileipteacha, léiríodh an ghné is tábhachtaí den táirge, is é sin gur mó dianseasmhacht na mblasanna agus na ndea-bholaithe ann i gcomparáid leis na táirgí caighdeánacha atá ar fáil ar an margadh. Is saintréith thábhachtach aitheanta í sin, a aithnítear níos mó arís i gcás an leagain a ngabhann an téarma riserva leis.

9. Coinníollacha fíor-riachtanacha breise

Maolú ar an táirgeadh sa limistéar geografach críochaithe

Creat dlíthiúil:

Reachtaíocht an Aontais

Cineál an choinníll bhreise:

Maolú ar an táirgeadh sa limistéar geografach críochaithe

Tuairisc ar an gcoinníoll:

Ní mór fíonóireacht agus aosú fhíonta “Canelli” (STFC) a dhéanamh laistigh den limistéar táirgeachta geografach críochaithe. Mar sin féin, i gcomhréir leis na forálacha a leagtar síos i reachtaíocht an Aontais agus sa reachtaíocht náisiúnta, ceadaítear na gníomhaíochtaí thuasluaite a dhéanamh i limistéar atá go dlúth leis an limistéar geografach críochaithe atá i gceist, nó i limistéar atá suite san aonad riaracháin céanna nó in aonad riaracháin máguaird, mar a shonraítear thíos:

— aon áit laistigh de chríoch riaracháin na mbardas rannpháirteach, fiú mura bhfuil ach cuid acu sa limistéar táirgeachta;

— aon áit i gcríoch chúigí Alessandria, Asti agus Cuneo, agus i ngráig Pessione, ar cuid í de bhardas Chieri (Torino).

Pacáistiú laistigh den limistéar geografach críochaithe

Creat dlíthiúil:

Reachtaíocht an Aontais

Cineál an choinníll bhreise:

Pacáistiú laistigh den limistéar geografach críochaithe

Tuairisc ar an gcoinníoll:

I gcomhréir le reachtaíocht ábhartha an Aontais, ní mór an buidéalú a dhéanamh sa limistéar ina ndearnadh agus inar aosaíodh an fíon. Tá sin amhlaidh chun cáil fhíonta an STFC a chaomhnú trí fhaireachán níos géire a dhéanamh ar a saintréithe ar leith agus ar a gcáilíocht. Is beart é an faireachán sin a dhéantar chun an sonrúchán a chosaint, rud a théann chun tairbhe na n-oibreoirí uile lena mbaineann. Is léir gur féidir le hiompar agus buidéalú lasmuigh den limistéar táirgeachta cur isteach ar cháilíocht fhíon Canelli, ós rud é go bhfágtar é gan chosaint ar imoibrithe ocsaídiúcháin agus dí-ocsaídiúcháin, athruithe tobanna ar theocht agus éilliú micribhitheolaíoch. Leis sin is féidir éifeachtaí diúltacha a bheith ar shaintréithe fisiceacha agus ceimiceacha amhail an aigéadacht iomlán íosta, an t-eastóscán íosta saor ó shiúcra agus ar shaintréithe orgánaileipteacha amhail dath, dea-bholadh agus blas. Is féidir leis go háirithe difear a dhéanamh do shainghné chumhra fhíneálta na musc-chaor as a ndéantar fíonta faoin STFC. Dá fhad a iompraítear an fíon, is ea is mó an riosca. Os a choinne sin, is cuidiú é an buidéalú sa limistéar tionscnaimh maidir le saintréithe agus le cáilíocht an táirge a chaomhnú, ós rud é gur thar achair ghearra amháin a iompraítear coinsíneachtaí fíona , má iompraítear iad ar chor ar bith. Cuirtear an méid sin leis an taithí agus leis an eolas cuimsitheach teicniúil agus eolaíoch faoi shaintréithe na bhfíonta a shealbhaigh táirgeoirí “Canelli” (STFC) i gcaitheamh na mblianta. Dá thoradh sin, is féidir an buidéalú a dhéanamh sa limistéar tionscnaimh leis na réitigh theicneolaíocha is fearr chun saintréithe fisiceacha, ceimiceacha agus orgánaileipteacha uile na bhfíonta a áirítear sa tsonraíocht a chaomhnú. Go deimhin, is féidir le saoráidí buidéalaithe lasmuigh den limistéar táirgeachta na coinníollacha pacáistithe teicneolaíocha céanna a sholáthar. Mar sin féin, is cinnte go gcomhlíonfar na coinníollacha optamacha thuasluaite ar bhealach níos éifeachtaí má dhéanann gnóthais atá bunaithe sa limistéar táirgeachta an buidéalú. Tá tromthuiscint ag gnóthais den sórt sin ar thréithe sonracha an fhíona seo, agus tá caomhnú leibhéal cáilíochta, íomhá agus cháil an tsonrúcháin lena leas go díreach. I gcomhréir le reachtaíocht ábhartha an Aontais Eorpaigh, beartaítear an buidéalú a dhéanamh sa limistéar táirgeachta ionas gur éifeachtaí, gur éifeachtúla agus gur tíosaí ar fad a bheidh an comhlacht inniúil in ann faireachán a dhéanamh. Ní féidir na ceanglais sin a áirithiú an oiread céanna lasmuigh den limistéar táirgeachta . An comhlacht rialúcháin a dhéanann an tseiceáil bhliantúil ar chomhlíonadh fhorálacha na sonraíochta, is féidir leis na cuairteanna cigireachta ar na gnóthais uile a bhfuil baint acu leis an limistéar táirgeachta a sceidealú go han-tapa tráth a dhéantar fíon “Canelli” a bhuidéalú, i gcomhréir leis an bplean cigireachta faoi seach. Is í an aidhm atá ann a fhíorú go córasach nach féidir a bhuidéalú ach coinsíneachtaí fhíon “Canelli” ar deimhníodh roimhe sin gur éirigh leo sna tástálacha fisiceacha, ceimiceacha agus orgánaileipteacha a rinne an comhlacht cigireachta. Fágann sin gur féidir torthaí níos fearr a bhaint amach i dtéarmaí éifeachtúlacht na seiceálacha, ar chostas teoranta ar na táirgeoirí, d’fhonn na ráthaíochtaí uasta maidir le barántúlacht an fhíona a thairiscint do thomhaltóirí.

Forálacha breise a bhaineann le lipéadú

Creat dlíthiúil:

Sa reachtaíocht náisiúnta

Cineál an choinníll bhreise:

Forálacha breise a bhaineann le lipéadú

Tuairisc ar an gcoinníoll:

— Díreach tar éis an ainm “Canelli”, tagann an téarma traidisiúnta denominazione di origine controllata e garantita nó an t-acrainm de, DOCG, nó an téarma coibhéiseach AE “Sonrúchán tionscnaimh faoi chosaint”. Ina dhiaidh sin, i gcás inarb infheidhme, luaitear an cineál fíniúna moscato agus úsáidtear an téarma riserva.

— Ní mór an téarma roghnach maidir leis an gcineál fíniúna moscato a bheith i litreacha nach mó ná dhá thrian de mhéid na litreacha a úsáidtear le haghaidh an tsonrúcháin “Canelli”.

— I gcás ina n-úsáidtear an téarma riserva, ní mór é a bheith i litreacha nach mó ná na litreacha a úsáidtear le haghaidh an tsonrúcháin “Canelli”.

— Ní mór an téarma vigna agus ainm an fhíonghoirt ina dhiaidh sin a bheith i litreacha nach mó ná leath de mhéid na litreacha a úsáidtear le haghaidh an tsonrúcháin.

— Ní cheadaítear an dath a lua.

— Tá sé éigeantach an bhliain fíona a lua.

— Na buidéil ina ndéantar fíonta an STFC a phacáistiú agus a chur ar an margadh, ní mór gur as gloine a dhéantar iad, de réir na stíleanna a leagtar síos sna rialacha náisiúnta agus i rialacha an Aontais, agus ní mór gurb é an toilleadh atá iontu an toilleadh a cheadaítear sa reachtaíocht atá i bhfeidhm, is é sin idir 0.375 agus 6 lítear, diomaite den mhéid 2 lítear.

— Maidir le dúntóirí fhíonta an STFC, féadfar na foirmeacha a cheadaítear faoi na rialacha atá i bhfeidhm maidir le hábhair a úsáid, diomaite den chaipín.

Nasc chuig an tsonraíocht táirge

https://www.politicheagricole.it/flex/cm/pages/ServeBLOB.php/L/IT/IDPagina/17484

(1) IO L 347, 20.12.2013, lch. 671.